**ÅRSBERETNING**

**2024**

**Retten i Glostrup**

**(bemærkninger til årsnøgletal)**

**Indhold**

[1. Indledning – kort præsentation af retten 3](#_Toc101195222)

[2. Bemærkninger til resultater i 2024 3](#_Toc101195223)

[2.1: Effektivitet (aktivitet og produktivitet) 5](#_Toc101195224)

[2.2: Sagsbehandlingstider (målopfyldelse og gennemsnitlige sagsbehandlingstider) 5](#_Toc101195225)

[2.4: Udvalgte HR-nøgletal (sygefravær og personaleomsætning mv.)](#_Toc101195227) 67

# 1. Indledning – kort præsentation af retten

Retten i Glostrup er Danmarks næststørste byret. Retskredsen dækker 11 kommuner: Albertslund Kommune, Ballerup Kommune, Brøndby Kommune, Gladsaxe Kommune, Glostrup Kommune, Herlev Kommune, Hvidovre Kommune, Høje-Taastrup Kommune, Ishøj Kommune, Rødovre Kommune og Vallensbæk Kommune.

Retten har organiseret arbejdet som følger:

* **Familieafdelingen** behandler samtlige familiesager, herunder om skilsmisse, forældremyndighed, samvær, tvangsfuldbyrdelse.
* **Skifteafdelingen** behandler dødsboskiftesager og ægtefællebodelinger. (Retten har ikke sager om konkurs og gældssanering, der behandles ved Sø- og Handelsretten i København.)
* **Fogedafdelingen** behandler fogedsager, betalingspåkrav og tvangsauktioner.
* **Retsafdelingen** behandler civile sager, herunder sager efter den forenklede proces (I 2023 benævnt småsager), og straffesager.
* **Administrationsafdelingen** tager sig af den daglige drift af retten, herunder blandt andet økonomi, HR, bygningsdrift og sikkerhed samt domsmandskoordination og koordination i forbindelse med notarforretninger.

Der var i 2024 ved retten ansat ca. 45 jurister, heraf 20 dommere inklusiv præsidenten samt ca. 90 kontorfunktionærer, vagter, servicevagter, IT personale og kontorelever mv. Nogle var og er ansat på deltid, hvorfor årsværksforbruget er lavere. I 2023 var der samlet 104,6 årsværk ansat i Retten i Glostrup, mens der i 2024 samlet var ansat 116,5 årsværk.


# 2. Bemærkninger til resultater i 2024

Rettens resultater i 2024 er for så vidt angår produktionen og nedbringelse af sagsoverbeholdningen tilfredsstillende, mens produktiviteten ikke er tilfredsstillende bortset fra på specialområderne, hvor produktiviteten er endog meget høj.

Det generelle billede af alle retter med få undtagelser er, at produktiviteten er faldet fra 2023 til 2024. Det er den også i Retten i Glostrup.

### 2.1: Effektivitet (aktivitet og produktivitet)

Rettens effektivitet udregnes som antallet af afsluttede vægtede sager sammenholdt med antallet af årsværk opdelt på jurister og kontorfuldmægtige.



Produktiviteten er som nævnt faldet ved langt de fleste retter. Det må antages at skyldes, at alle retter har fået en forhøjelse af bevillingen i 2024 i forbindelse med flerårsaftalene, således at der i langt de fleste retter er ansat flere personer til at behandle sagerne.

**Retsafdelingen**

Ved Retten i Glostrup skyldes nedgangen i produktivitet fra 2023 til 2024 navnlig, at retten har en ophobning af sager, som der i 2024 blev givet midler til at behandle. Retten har derfor i 2024 ansat flere kontor- og juristressourcer til at behandle sagerne. Der var således flere ansatte til at behandle sagerne i 2024 end i 2023, og selvom det højere antal ansatte også har behandlet et højere antal sager end i 2023, er produktiviteten faldet. Det skyldes en blanding af de afsluttede sagers vægtning og den omstændighed, at retten i Glostrup har en – sammenlignet med andre retter - lav gennemførelsesprocent, der igen kan henføres til karakteren af retskredsens sager og det meget store antal længerevarende sager med blandt andet arrestanter, som medfører, at allerede berammede sager må omberammes, således at arrestantsagerne kan behandles inden for rimelig tid. Der kan tillige peges på andre årsager til den lavere produktivitet, for eksempel at advokaterne kan have svært ved at møde med kort varsel og de vakancer og den oplæring, der har været i forbindelse med mange nyansættelser.

**Ad gennemførelsesprocent:**

Retten i Glostrup har en af de laveste gennemførelsesprocenter på straffesagsområdet. Retten afslutter således alene ca. 60 % af straffesagerne ved første møde i sagen, idet ca. 40 % straffesagerne udsættes eller omberammes en eller flere gange primært på grund af lovligt forfald hos aktørerne i sagen.

**Ad de afsluttede sagers vægtning:**

Retten i Glostrup har i 2024 afsluttet ca. 1.000 sager uden domsmænd udover det antal sager uden domsmænd, som retten plejer at slutte. Disse sager har ikke en høj vægtning, men har fyldt negativt i retten, da de er gamle. Indsatsen har været en stor succes og har krævet en ekstraordinær arbejdsindsats, hvor produktiviteten har været meget høj. Dette afspejles dog ikke i produktivitetsårsnøgletallene på grund af sagernes vægtning. Retten har tillige sluttet et højere antal domsmandssager og et højere antal familieretlige sager end året før. Dette skyldes tillige ekstraordinære indsatser, men slår ikke igennem i beregningen af produktiviteten.

**Fogedafdeling**

For så vidt angår fogedafdelingen i Retten i Glostrup er produktiviteten som det eneste område stedet fra indekstal 86,9 i 2023 til indekstal 124,6 i 2024 for kontoransatte, mens det er steget fra 94,6 i 2023 til 134,7 i 2024 for juristansatte. Det skyldes på kontorområdet, at sagsantallet er steget samtidig med, at antallet af medarbejdere i fogedretten er faldet, mens det på juristområdet navnlig skyldes stigningen i antallet af sager.

**Skifteafdeling**

For så vidt angår skifteafdelingen er produktiviteten faldet i 2024 sammenlignet med 2023, men skifteafdelingen i Retten i Glostrup har stadig den næsthøjeste produktivitet i hele landet.

### 2.2: Sagsbehandlingstider (målopfyldelse og gennemsnitlige sagsbehandlingstider)

Rettens sagsbehandlingstider og målopfyldelse var ikke tilfredsstillende i 2024. Der henvises til de vedlagte årsnøgletal.

Retten har i mange år haft de længste sagsbehandlingstider i landet på grund af en ophobning af sager og afviklingen af gamle sager. Der er fortsat en ophobning af sager og for lange sagsbehandlingstider, men retten har i 2024 nærmet sig flere andre retters sagsbehandlingstid efter tilførsel af bunkebekæmpelsesmidler og diverse særlige indsatser.

Det er dog stadig utilfredsstillende for Retten i Glostrup, og det er utilfredsstillende for domstolssystemet, at der ikke er tilnærmelsesvist nogenlunde samme sagsbehandlingstider ved landets byretter.

Sagsbehandlingstiderne er blevet kortere på visse områder, og der er med den nuværende ressourceallokering og sagsantal udsigt til, at sagsbehandlingstiderne bliver kortere på flere områder inden for en overskuelig årrække. Der er dog flere årsager til den lange sagsbehandlingstid ved retten.

For så vidt angår både straffesagerne, fogedsagerne og skiftesagerne er rettens sagsportefølje karakteriseret ved, at de indkaldte ikke møder eller ikke svarer og heller ikke indsender det, de skal, så selv om produktionen og produktiviteten på visse områder er høj, er sagsbehandlingstiderne meget lange på disse områder. Retten må udsætte sager og frister flere gange, før sagerne kan færdigbehandles. Retten har ikke haft den forudsatte effekt af ”Rørdam-udvalgets” lovændringer. Det skyldes sagernes karakter og på fogedrettens område den omstændighed, at rekvirenterne ønsker udsættelse af sagen eller en fremstilling i stedet for umiddelbart udlæg i langt de fleste tilfælde, hvor muligheden for umiddelbart udlæg er til stede. For så vidt angår skiftesagerne, har porteføljen en sådan karakter, at de efterladte i vidt omfang ikke svarer eller indsender fornødne oplysninger første gang de bliver bedt om det.

For så vidt angår de civile sager er ca. en femtedel af rettens sager udsat på udtalelser fra Retslægerådet og eller AES. Det skyldes, at retten har en overvægt af personskadeerstatningssager, da en meget stor andel af alle danskere er forsikret i forsikringsselskaber, der ligger i Retten i Glostrup retskreds. Der er meget lang sagsbehandlingstid i disse sager på grund af forholdene i Retslægerådet og hos AES.

Endelig behandler retten løbende et meget stort antal langvarige straffe- og civile sager, hvilket har medført ophobning af sager, da der ikke har været samtidighed i ressourceallokeringen i forbindelse med behandlingen af langvarige sager. Det betyder, at retten har ophobet et stort antal sager. For forståelsens skyld kan man sige, at Retten for eksempel kunne have sluttet 240 halvdagssager i stedet for en 60 dages sag med to dommere, og at de 240 sager hober sig op, fordi de to dommere ikke kan behandle dem samtidig med 60 dages sagen, der jo tager tiden fra de 240 sager – dette uanset at der udløses tillægspoint for flerdagessager, når flerdagessagerne afsluttes, på hvilket tidspunkt de 240 sager har hobet sig op.

### 

### 2.4: Udvalgte HR-nøgletal (sygefravær og personaleomsætning mv.)

Rettens gennemsnitlige sygefravær er faldet fra 18,2 dage pr. årsværk i 2023 til 15 dage pr. årsværk i 2024, men ligger stadig på et højt niveau. Domstolsstyrelsens tal har dog et andet udgangspunkt end rettens egne tal, der er lavere. Rettens personaleomsætningsprocent er faldet fra 2023 til 2024, hvilket er tilfredsstillende.